***ጽርየት ኣደ ጥዕና፡***

*ደቂ ሰባት ጥዕናና ዉሑስ ኮይኑ ዕድመና ክነውሕ ጽርየት ቀንዲ ኣገዳሲ እዩ። ጽርየት ከባቢኡ ዘይሕሉ ሕብረተሰብ ጥዕንኡ ኣብ ዋጋ ዕዳጋ የእቱ። ንሕና ኤርትራውያን ነዛ ጽርየት ኣደ ጥዕና እያ ትብል ኩሉ ግዜ ኩልና ደጋጊምና ነድምጻ ኢና። ካልእ እውን ካብ ሓሚምካ ሕክምና ተኸናኺንካ ጥዕና ንብል ኢና። ከምቲ እንብሎ ዘይኮና ኣብ ተግባር ኣዚና ርሑቓት ኢና። ከም ኣብነት እንተወሰድና ከተማ ኣስመራ እታ ብጣዕሚ ንምክሓላን ብዓለም ደረጃውን እንተኾነ ካብተን ጽሩያት ከተማታት ሓንቲ እትበሃል ከተማ እያ። ሎሚ ግን ኣስመራ ብዓይኒ ሓቂ ክንጥምታ እንተኾና ከምቲ እንምክሓላ ኣይኮነትን። ከተማ ኣስመራ ክንብል ከሎና ጎደና ሓርነትን ከባቢኣን ጥራሕ ኣይኮነትን። ኣዝያ ገፊሓን ሰፊሓን እያ። ምስ ዕቤታ ርስሓታውን ይውስኽ ኣሎ።*

*ምምሕዳር ከተማ ንጽሬታ ዘወጽኦ መደባት ንጹርን ኣገዳስን እዩ በሃላይ እየ። ግን መደብ ምውጻእን ኣብ ተግባር ምውዓሉን ክልተ ዝተፈላለየ ነገራት እዩ። ከም ትዕዝብተይ ነቲ ዝወጸ መደብ ዝኸታተል ኣካል ተሓማያይ ኮይኑ ይስምዓኒ። ምኽንያቱ ጥብቂ ክትትልን ስጉምትን እንተዝነብር እዚ ኣብ ፈቖዶ ቦታታት ዝድርበ ዘሎ ጉሓፋት ኣብቲ ዝተወሰነሉ ቦታ ምተጓሕፈ ነይሩ። ነዚ ክብል ዘገደደኒ ኣብቲ ከባቢ ኣዕሪፈሉ ዝነበርኹ ቦታ ንጉሓፍ መግሓፊ ተባሂሉ ብኽፍሊ ጽርየት ከተማ ዝተቐመጠ ቢዶኒታት ኣሎ። ጎሓፍቲ ብጉቡእ መታን ክጉሕፉ ዝከታተሉ ሰራሕተኛውን ኣብኡ ኣለዉ። ንሓደ ካብቶም ሰራሕተኛ (ስሙ ክዕቀቦ መሪጸ ኣሎኹ) ኣቶ--- ዝተባህለ እዚ ቢዶኒ ንጎሓፍ ተባሂሉ ኣብዚ ተቐሚጡ ኣሎ። ግን ንሱ ጥርሑ ከሎ ኣብ ከባቢኡ ጉሓፍ ይድርበ። ነቶም ብዘይ ኣገባብ ዝጉሕፉ/ዝጉሕፋ መቕጻዕቲ ኣይግበረሎምን ድዩ ኢለ ምስ ሓተትኩዎ መቕጻዕቲ ንሽሙ ኣሎ። ግን ኣብ ተግባር ኣይውዕልን እዩ። ንሕና ነቶም መምርሒ ዘይክተሉ ሕጊ ዝጥሕሱ ኣብ ዝምልከቶ ኣካል ምስ ኣቕረብናዮም እቲ ክውሰድ ዝግብኦ ስጉምቲ ኣይውሰደሎምን እዩ። ንሕና ስራሕና ስለ ዝገበርና ተጸላእቲ ኮና ንተርፍ ክብል ንጹርን ዘጉህን መልሲ ሂቡኒ። ስለቲ ጻዕሩን ስክፍትኡን ከየመስገንኩዎ ክሓልፍ ኣይደልን። ግን ሸለልትነት ሰብ መዚ ጉቡእ ስጉምቲ ዘይምውሳዶም እቲ ንጥዕና ዜጋታት ኣዝዩ ሃሳዪ ዝኾነ ጉሓፍ ተቐማጦ ሓላፍነት ብዘይብሉ ኣገባብብ ይድርብዩዎ ኣልዉ። እዚ ዋላኳ ሃህ ኢልካ ትዛረበሉ ዘሸግር እንተኾነ ጉጉይ ከይተቐጽዔ ምፍናዉ ብልሽውና (ብገንዘብ፡ ብዝምድና፡ ብዕርክነት፡ ካልእን) ክኸውን ኣብ ዝብል ጥርጣረ ንክትሓስብ ይድርኸካ።*

*ነፍሲ ወከፍ ሰብ እቲ ቀዳማይ ሓኪም ንነብሱ ባዕሉ እዩ። ብጀካ እቶም ብሓደጋ ዘጋጥሙና ሕማማት ካልኦት ኣብ ሓኪም ከኺዱና ዘለዎም ተኽእሎ ቱሑት እዩ እንተድኣ ጽርየት ካብ ገዛናን ከባቢናን ጀሚርና። መምርሒታትን ስጉምትታትን ብጉቡእ ተኸቲልና። ንዝጠሓሱ/ዝጠሓሳ ኣራሚ ስጉምቲ ምስ ዘይውሰድ ንኸተማታትና ንርምሰን ድኣንበር ንፍውሰን የለናን፡ መንግስቲ ኤርትራ ጥዕና ህዝቡ ከውሕስ ዝለዓለ ወጻኢታት የውጽእ ከም ዘሎ ኣዒንትና ዝምስክሮ እዩ። ዝተፈላለየ ጥዕናዊ ኣፍልጦ ዘለዎም እናምሃረ ክሳብ ካብ ጎረባብቲ ሃገራት ሰጊሮም ዝመጹ ሕማማት ከም ዝጠፍኡ ይገብር ኣሎ። ብዘይ ግቡእ ዝጉሕፍን፡ ጉሓፍ ርእዩ ዝሰግርን ሰብ ክህሉ ኣይግባእን። ብፍላይ ከተማ ኣስመራ ምስቲ ኩሉ ብዓለም ተፈላጥነት ዝረኸቡ ህዝንጻታታ ንበጻሕቲ ዝያዳ ሰሓቢት ንኽትከውን ጽርየታ ምሕላው ናይ ነፍሲ ወከፍ ኤርትራዊ ሓላፍነት ብፍላይ ናይ ተቐማጦኣ እዩ።*

*ክብርን ነባሪ ዝኽርን ንሰማእታትና፡ ዓወት ንሓፋሽ ገብረንጉስ መስመር፡*